text: Mistænkt bordelrøver anholdt
  19 september 2013 kl. 07.47
  Billeder af en mistænkt røver på et bordel i Kolding har nu givet pote. Politiet har anholdt en 32-årig mand, skriver netavisen Dagens.dk.
  En 32-årig mand fra Odense er anholdt for et røveri mod et bordel i Låsbygade i Kolding 1. september.
  Politiet oplyser, at den mistænkte meldte sig selv, da han havde hørt, at TV SYD havde bragt billeder af ham.
  Manden mistænkes for at stå bag røveriet og nu er politiet ved at efterforske sagen.
  Røveriet skete søndag 1. september ved 22.30-tiden. Manden røvede en kuvert, der indeholdt 10.000 kroner. Det skete efter uoverensstemmelser om betalingen mellem røveren og en 21-årig kvindelig massøse fra Estland.
  Gerningsmanden tog herefter halsgreb om kvinden og opdagede, at hun havde en kuvert i hånden og den tog han fra den 21-årige kvinde. Herefter stak han af fra stedet.
  